ไทยประกันปั้นมือดี4พันคน
สู้ศึกใหญ่&#8216;แบงก์แอสชัวรันส์-ขายตรง&#8217;ยันสาขาชายแดนรับลูกค้าต่างชาติได้
24 เม.ย. 2556

สู้ศึกใหญ่‘แบงก์แอสชัวรันส์-ขายตรง’ยันสาขาชายแดนรับลูกค้าต่างชาติได้
ไทยประกันชีวิต ตั้งเป้าสิ้นปีมีตัวแทนสู่ Life Planner 4,000 คน 
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า บริษัทตั้งเป้าที่จะพัฒนาตัวแทนมืออาชีพที่มีอยู่กว่า 5 หมื่นคน เป็น Life Planner หรือผู้วางแผนดูแลชีวิต ให้ได้ไม่ต่ำกว่า 4,000 คนทั่วประเทศภายในสิ้นปีนี้ จากปัจจุบันที่มีอยู่ 2,100 คน ที่ได้รับการพัฒนาความรู้ด้านการวางแผนการประกันชีวิต การวางแผนเพื่อการเกษียณ ด้านภาษี ด้านการตลาด เทคโนโลยีสารสนเทศ และสามารถดูแลลูกค้าได้อย่างดีในทุกช่วงจังหวะของชีวิต สามารถเป็นคำตอบให้กับทุกชีวิตที่กระจายอยู่ทั่วประเทศ 
สำหรับตัวแทนใหม่ บริษัทได้วางแนวทางในการรีครูทตัวแทนคนรุ่นใหม่ ผ่านโครงการ Yes Club พร้อมวางระบบการฝึกอบรมผ่านการใช้ TL Webminar หรือการถ่ายทอดการบรรยายจากสำนักงานใหญ่ถึงสาขาทั่วประเทศ ผสมผสานกับการบรรยายของวิทยากร รวมถึงการอบรมตัวแทนเหล่านี้ให้สามารถขยายตลาดผ่านระบบออนไลน์ ผ่านสื่อ Social Media ซึ่งปัจจุบันสามารถดำเนินการได้แล้ว 28 สาขา และตั้งเป้าเพิ่มเป็น 100 สาขาทั่วประเทศภายในสิ้นปี 2556 รวมถึงการพัฒนาการเรียนการสอนผ่านระบบ ELearning โดยไม่มีข้อจำกัดด้านเวลา สถานที่
“เพื่อรองรับการแข่งขันที่รุนแรงขึ้น เนื่องจากเกิดช่องทางการจำหน่ายใหม่ๆ ไม่ว่าจะเป็นแบงก์แอสชัวรันส์ หรือเทเลเซลส์ ประกอบกับการก้าวเข้าสู่ประชาคมเศรษฐกิจอาเซียน หรือ AEC ส่งผลให้บริษัทประกันชีวิตต้องปรับตัวเพื่อรองรับการแข่งขันที่สูงขึ้น” นายไชย กล่าว
นายไชย กล่าวว่า บริษัทได้กระจายการทำงานสู่สาขาทั่วประเทศได้ครบวงจร ประกอบด้วย การอนุมัติสินไหม การรับประกัน การจ่ายเงินคืน เงินปันผลแก่ผู้เอาประกันไปยังสาขา ซึ่งปัจจุบันบริษัทมีสาขาทั้งในระดับภูมิภาค สาขาขนาดใหญ่ที่เป็นศูนย์กลางของภูมิภาค สาขาขนาดกลาง สาขาเล็ก และศูนย์บริการลูกค้า รวม 300 แห่ง 
“ส่งผลให้สาขามีพื้นที่ติดชายแดนประเทศเพื่อนบ้านที่เชียงใหม่ เชียงราย ขอนแก่น อุบลราชธานี อุดรธานี สงขลา หรือสุราษฎร์ธานี มีความพร้อมในการรองรับลูกค้าต่างชาติ ภายหลังการเปิด AEC ทั้งด้านการพิจารณารับประกัน การจ่ายสินไหม การบริการ ส่วนการขยายการลงทุนไปยังประเทศในภูมิภาคอาเซียน บริษัทอยู่ระหว่างการศึกษาความเป็นไปได้และความเหมาะสม” นายไชย กล่าว